Jabarkan Televisyen dari John Logie Baird dalam bahasa melayu

Sungguhpun pembangunan televisyen merupakan hasil ramai pencipta, namun Baird menjadi pelopor yang terpenting kerana jauh memajukan bidang ini. Ramai sejarawan khususnya di Britain, memberi penghargaan kepada Baird kerana menjadi orang pertama yang menghasilkan imej televisyen dwiwarna yang hidup bergerak dari cahaya terpantul. Baird menebus kegagalan pencipta TV sebelumnya dengan memperoleh sel fotoelektrik yang lebih bermutu dan mempertingkatkan penyesuaian isyarat dari fotosel dan amplifier video.

Dari tahun 1902 hingga 1907, Arthur Korn menjayakan ciptaan litar penyesuaian isyarat untuk pemancaran imej. Litar ini mengatasi kesan jeda perosak imej hasil fotosel selenium. Litar pampasan ciptaan Korn membolehkan beliau menghantar gambar pegun melalui telefon atau wayarles merentas sempadan negara mahupun lautan. Mengagumkan lagi, litar Korn berfungsi tanpa bantuan penguatan elektronik.  Kejayaan Korn memancarkan gambar pegun hafton menandakan litar pampasan sedemikian mungkin berguna dalam televisyen. Baird secara langsung mendapat manfaat dari penyelidikan dan kejayaan Korn.

Dalam percubaan pertama membangunkan sistem televisyen yang berhasil, Baird bereksperimen dengan cakera Nipkow. Paul Nipkow telah mencipta cakera imbasan ini dan juga sebenarnya telah membangunkan sistem TV penuh pertama pada tahun 1884, sebelum kelahiran Baird. Sejarawan TV terkemuka Albert Abramson menggelar paten untuk ciptaan Nipkow ini sebagai "paten televisyen terulung." Usaha Nipkow ini penting kerana Baird dan ramai lagi memilih untuk membangunkan televisyen sebagai media penyiaran.

Pada awal tahun 1923, Baird berpindah ke 21 Linton Crescent, Hastings di pantai selatan England lalu menyewa sebuah bengkel di Queen's Arcade di bandar tersebut. Pada Februari 1924, beliau menunjukkan kepada majalah Radio Times bahawa sistem televisyen analog separa mekanik boleh dihasilkan dengan memancarkan imej bayang bergerak. Pada bulan Julai tahun yang sama, beliau direnjatkan elektrik sekuat 1000 volt tetapi mujurnya terselamat dengan tangan terbakar. Setelah digesa oleh tuan tanah untuk meninggalkan bengkel di Hastings, beliau berpindah ke Soho, London di mana beliau melakukan kejayaan besar dalam bidang teknikal. Baird mengadakan demonstrasi awam pertama imej bayang bergerak melalui televisyen di gedung Selfridges di London selama tiga minggu bermula 25 Mac 1925.

Pada 2 Oktober 1925 di makmalnya, Baird berjaya memancarkan gambar televisyen pertama dengan imej skala kelabu, iaitu gambar kepala boneka yang bergelar "Stooky Bill" dalam imej imbasan menegak 30 baris, pada kadar lima bidang sesaat. Baird menjemput seorang pekerja pejabat iaitu William Edward Taynton yang berusia 20 tahun, untuk melihat wajah manusia dalam TV. Maka, Taynton menjadi manusia pertama yang disiarkan sepenuhnya dalam televisyen.